"نه قدر کی، اوکراینا اورادا‌دیر، بیز ده اوکراینانین یانیندا اولاجاغیق".
بونو امریکا پرزیدنتی جو بایدن اوکراینا پرزیدنتی ولودیمیر زلنسکی ایله آغ ائوده کئچیردیک‌لری ایکی طرف‌لی گؤروش‌دن سونرا تشکیل ائدیلن بیرگه مطبوعات کنفرانسیندا دئییب.
بایدن بیلدیریب کی، روسیا پرزیدنتی ولادیمیر پوتین اوکراینا‌داکی کریتیک آلت یاپی لاری هدف آلا‌راق ساواشی داها دا قیزیشدیریب. اوکراینا خالقی 300 گونو کئچن محاربه‌ده روسیایا و دونیایا اؤز اؤلکه‌سینه سئوگی‌سینی و سارسیلماز عزمینی نوماییش ائتدیریب.
بایدن امریکانین ایندییه قدر اوکراینایا ائتدیگی یاردیم‌لاردان دانیشا‌راق، اؤلکه‌سی‌نین اوکراینایا یاردیمی داوام ائتدیرجگینی قئید ائدیب.
بایدن زلنسکی‌یه مراجعت ائده‌رک، "جناب پرزیدنت، ناراحات اولمایین. نه قدر کی، اوکراینا اورادا قالیب، بیز ده اوکراینانین یانیندا اولاجاغیق" دئییب.
زلنسکی ده "محاربه‌نین سون 30 گونونده امریکا ایله موناسیبت‌لریمیزده یئنی دؤوره قدم قویدوق و اصل متفیق اولدوق" ایفاده‌سینی ایشله‌دیب.
زلنسکی بایدنه اوکراینایا وئردیگی دستکه گؤره تشککور ائدیب و پاتریوت هاوا هوجوموندان ساوونما سیستم‌لرینین اونلار اوچون چوخ واجیب اولدوغونو بیلدیریب.
زلنسکی پوتینه مئساژی‌نین اولوب-اولماغیدینا دایر سوالینا بئله جاواب وئریب:
"من پرزیدنت اولاندا 2019-جو ایلده نورماندیادا پوتینله گؤروشموشدوک. اونا دئدیم کی، اؤلکه‌میزه هرطرف‌لی موداخیله اولماما‌لی‌دیر، تجاووزو دایاندیرما‌لاری‌نین و مؤوجود پروبلئم‌لرین دیپلوماتیک حلی‌نین تاپماسی‌نین واجیب‌لیگینی ایفاده ائتدیم. او دا بئله بیر شئیین اولمایاجاغینی سؤیله‌میشدی. اما یالان دانیشیردی. بو وضعیتده اونا هانسی مئساژی وئره بیلرم؟".
